MT Il-Ġurnal Uffiċjali tal-Unjoni Ewropea C 209/29

Talba għal deċiżjoni preliminari mressqa mill-High Court of Justice (Chancery Division) (Ir-Renju Unit) fis-26 ta’ Mejju 2010 — Commissioners for her Majesty’s Revenue u Customs vs The Rank Group PLC

(Kawża C-260/10)

()

2010/C 209/40

Lingwa tal-Kawża: l-Ingliż

Qorti tar-rinviju

High Court of Justice (Chancery Division)

Partijiet fil-kawża prinċipali

Rikorrenti: Commissioners for her Majesty's Revenue u Customs

Konvenuta: The Rank Group PLC

Domandi preliminari

(1) F’sitwazzjoni fejn, billi għamel użu tas-setgħa diskrezzjonali li huwa għandu skont l-Artikolu 13B(f) tas-Sitt Direttiva tal-VAT (1), Stat Membru ssuġġetta għall-VAT ċerti tipi ta’ magni li jintużaw għal-logħob tal-flus (iktar ’il quddiem “il-magni tal-logħob fis-sens tal-parti III”), filwaqt li żamm fis-seħħ l-eżenzjoni ta’ magni oħra ta’ dan it-tip (fosthom it-terminali tal-imħatri bi prezz fiss, iktar ’il quddiem il-‘FOBT’), u f’sitwazzjoni fejn huwa allegat li dan l-Istat b’hekk kiser il-prinċipju tan-newtralità fiskali, għandu jiġi kkunsidrat bħala: (i) determinanti jew (ii) rilevanti, fil-kuntest tal-paragun bejn il-magni tal-logħob fis-sens tal-parti III u l-FOBT, (a) il-fatt li l-FOBT ipproponew attivitajiet ta’ “imħatri” fis-sens tad-dritt nazzjonali (jew attivitajiet li l-awtorità regolatorja kompetenti kienet ippreparata, fil-kuntest tas-setgħat regolatorji tagħha, tittrata bħala “imħatri” fis-sens tad-dritt nazzjonali) u (b) il-fatt li l-magni tal-logħob fis-sens tal-parti III ipproponew attivitajiet li jaqgħu taħt kategorija oħra fid-dritt nazzjonali, jiġifieri ta’ “logħob”, u l-fatt li l-logħob u l-imħatri kienu suġġetti għal sistemi regolatorji differenti mil-leġiżlazzjoni ta’ dan l-Istat Membru dwar il-kontroll u r-regolament tal-logħob tal-flus? Jekk dan huwa minnu, liema huma d-differenzi bejn is-sistemi inkwistjoni li l-qorti nazzjonali għandha tieħu inkunsiderazzjoni?

(2) Waqt l-analiżi ta’ jekk il-prinċipju tan-newtralità fiskali jeħtieġx li jiġi applikat l-istess trattament fiskali lit-tipi ta’ magni msemmija fl-ewwel domanda (FOBT u l-magni tal-logħob fis-sens tal-parti III), liema grad ta’ astrazzjoni għandu jiġi adottat mill-qorti nazzjonali għad-determinazzjoni ta’ jekk il-prodotti humiex simili? B’mod partikolari, sa fejn għandhom jiġu kkunsidrati l-elementi li ġejjin: (a) ix-xebh u d-differenzi fir-rigward tal-limiti tal-ammonti milgħuba permessi u tal-premji bejn il-FOBT u l-magni tal-logħob fis-sens tal-parti III; (b) il-fatt li l-FOBT ma jistgħux jintużaw ħlief f’ċerti postijiet li għandhom liċenzja għall-imħatri u li huma differenti u huma suġġetti għal sistema regolatorja differenti minn dawk il-postijiet li għandhom liċenzja għal-logħob, (minkejja li l-FOBT u sa żewġ magni tal-logħob fis-sens tal-parti III jistgħu jintużaw flimkien fil-postijiet li għandhom liċenzja għall-imħatri); (c) il-fatt li ċ-ċans ta’ rebħ fuq il-FOBT huma direttament marbuta mar-rata ta’ rebħ fissa ppubblikata, filwaqt li ċ-ċans ta’ rebħ fuq magna tal-logħob fis-sens tal-parti III jista’, f’ċerti każijiet, jiġi emendat permezz ta’ apparat li jiggarantixxi fuq żmien twil perċentwali ta’ ħlas determinat lill-operatur u għal min jilgħab; (d) ix-xebh u d-differenzi bejn il-formats disponibbli fuq il-FOBT u fuq il-magni tal-logħob fis-sens tal-parti III; (e) ix-xebh u d-differenzi bejn il-FOBT u l-magni tal-logħob fis-sens tal-parti III fir-rigward tal-interazzjoni bejn min jilgħab u l-magna; (f) jekk il-punti evokati iktar ’il fuq kinux magħrufa mill-ġeneralità ta’ min jilgħab fuq il-magni inkwistjoni jew jekk kinux jikkunsidrawhom bħala rilevanti jew importanti; (g) jekk id-differenza ta’ trattament fir-rigward tal-VAT hijiex ġustifikata minn kwalunkwe element evokat iktar ’il fuq?

(3) F’sitwazzjoni fejn, billi għamel użu tas-setgħa diskrezzjonali li huwa għandu skont l-Artikolu 13B(f) tas-Sitt Direttiva tal-VAT, Stat Membru eżenta l-logħob tal-flus mill-VAT, minkejja li ssuġġetta għal din tal-aħħar kategorija determinata ta’ magni sabiex jintlagħab il-logħob tal-flus, (a) Stat Membru jista’, bħala prinċipju, jiddefendi ruħu bid-difiża ta’ diliġenza kontra lment ibbażat fuq ksur tal-prinċipju ta’ newtralità fiskali minn dan l-Istat Membru u, (b) jekk dan huwa minnu, liema huma l-fatturi li għandhom jittieħdu inkunsiderazzjoni sabiex jiġi ddeterminat jekk l-Istat Membru għandux jew le dritt jinvoka din id-difiża?

(1) Sitt Direttiva tal-Kunsill 77/388/KEE, tas- 17 ta’ Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ — Sistema komuni ta’ taxxa fuq il-valur miżjud: bażi uniformi ta’ stima (ĠU Edizzjoni Speċjali bil-Malti, Kapitolu 9, Vol. 1, p. 23).